Bylmoorde: Kenner sê DNS-monsters is ‘ongeldig’Henri van Breda in die hof (7 Augustus 2017). Foto: Catherine Rice/ANA Dr. Antonel Olckers, ŉ DNS-kenner, het Dinsdag weer in die Wes-Kaapse hooggeregshof getuig in die moordverhoor van Henri van Breda. Olckers het getuig dat die meeste van die DNS-monsters wat deur die polisie se forensiese laboratorium ontleed is, “tegnies ongeldig” is. Sy het Maandag getuig dat sy slegs 151 van die monsters ontvang het, al is daar 216 by die toneel bymekaargemaak. Volgens haar is 128 van die 151 monsters ongeldig en kan net 23 as geldig beskou word. Volgens Olckers is daar nie aan die standaard bedryfprosedures voldoen nie en het daar spesifiek by drie prosesse foute ingesluip wat die analise ongeldig maak. Olckers het Maandag aan die hof gesê monsters van dieselfde saak moenie na mekaar in ŉ laboratorium getoets word nie, om die risiko van kruiskontaminasie te verminder. Sy het verder gemeld dat die vervaldatum van Hemastix, ŉ middel wat vir bloedtoetsing gebruik word, nie op 32 van die DNS-monsters aangedui is nie. Olckers het ook gesê dié middel kan nie gebruik word as dit reeds verval het nie. Olckers het gesê sy betwis die staat se DNS-kenner, lt.kol. Sharlene Otto, se bewering dat die “optimale resultate” van die DNS-monsters aandui dat die nie-nakoming van standaard besdryfsprosedures nie betekenisvol is nie. Otto, die hoof forensiese ontleder by die polisie se forensiese laboratorium, het vroeër getuig dat daar geen onbekende DNS op die toneel gevind is nie. Van Breda staan tereg op drie aanklagte van moord nadat sy ouers en broer in Januarie 2015 in die gesin se huis in die De Zalze-landgoed by Stellenbosch met ŉ byl vermoor is. Hy staan ook tereg op ŉ aanklag van poging tot moord op sy suster, Marli, wat die aanval oorleef het. Hy word ook van dwarsboming van die gereg aangekla. Van Breda het skuld op al die aanklagte teen hom ontken. Hy beweer ŉ inbreker wat ŉ balaklawa, handskoene en donker klere aangehad het, het sy gesin met ŉ byl aangeval. In sy pleitverduideliking het hy beweer dat daar meer as een aanvaller was en dat hulle Afrikaans gepraat het. Die saak is tot 16 Oktober uitgestel om die staat kans te gee om vir hul kruisondervraging van Olckers voor te berei. Lees alle vorige berigte oor Henri van Breda op Maroela Media.